PIB Headquarters
कोविड-19 पर पीआईबी का दैनिक बुलेटिन

- भारत ने 85% की रिकवरी दर के साथ हासिल की नई ऊंचाई
- ठीक होने वाले मामलों और सक्रिय मामलों के बीच का अंतर 48 लाख से अधिक हुआ
- 18 राज्यों /केन्द्र शासित प्रदेशों ठीक होने की दर राष्ट्रीय औसत से अधिक
- देश में पिछले 24 घंटों में 82,203 रोगी ठीक हुए हैं, जबकि नए पुष्ट मामलों की संख्या 72,049 रही है।
भारत ने 85% की रिकवरी दर के साथ हासिल की नई ऊंचाई,ठीक होने वाले मामलों और सक्रिय मामलों के बीच का अंतर 48 लाख से अधिक हुआ, 18 राज्यों /केन्द्र शासित प्रदेशों ठीक होने की दर राष्ट्रीय औसत से अधिक
भारत ने एक महत्वपूर्ण उपलब्धि हासिल कर ली है। पिछले कुछ हफ्तों में ठीक होने वाले मामलों की उच्च संख्या का क्रम जारी है और राष्ट्रीय रिकवरी दर आज 85 फीसदी तक पहुंच गई है। पिछले 24 घंटों के दौरान नए पुष्ट हुए मामलों की तुलना में रिकवर होने वाले मामलों की संख्या अधिक रही है। देश में पिछले 24 घंटों में 82,203 रोगी ठीक हुए हैं, जबकि नए पुष्ट मामलों की संख्या 72,049 रही है। ठीक होने वाले रोगियों की कुल संख्या 57,44,693 हो गई है। इसकी बदौलत अधिकतम ठीक होने वाले रोगियों के मामले में भारत की वैश्विक स्थिति लगातार मजबूत बनी हुई है।बड़ी संख्या में ठीक होने वाले रोगियों की संख्या के चलते सक्रिय मामलों और ठीक होने वाले मामलों के बीच अंतर और अधिक बढ़ गया है। ठीक होने वाले मामलों और सक्रिय मामलों  के बीच का अंतर 48 लाख  से अधिक हो गया। ठीक होने वाले मामले सक्रिय मामलों से 6.32 गुना हैं जो यह प्रदर्शित करते हैं कि ठीक होने वाले रोगियों की संख्या लगातार बढ़ रही है। देश में सक्रिय मामलों में और कमी आई हैं और यह 13.44% तक नीचे खिसक गया है और लगातार घट रहा है। राष्ट्रीय आंकड़े की बात करें तो 18 राज्यों / केंद्रशासित प्रदेशों में रिकवरी की दर राष्ट्रीय औसत से अधिक है।ठीक होने वाले नए मामलों में से 75 फीसदी योगदान दस राज्यों का है जिनमें महाराष्ट्र, कर्नाटक आंध्र प्रदेश, तमिलनाडु, केरल, उत्तर प्रदेश, ओडिशा, छत्तीसगढ़, पश्चिम बंगाल और दिल्ली शामिल हैं। महाराष्ट्र इस सूची में शीर्ष पर है जहां एक दिन में लगभग 17,000 रोगी ठीक हुए हैं जबकि कर्नाटक ने एक दिन में ठीक होने वाले रोगियों की इस सूची में 10,000 से अधिक का योगदान दिया है।देश में पिछले 24 घंटों के दौरान कुल 72,049 नए मामले सामने आए हैं। 10 राज्यों / केंद्र शासित प्रदेशों का नए पुष्टि किए गए मामलों में 78% का योगदान है। महाराष्ट्र इस सूची में शीर्ष पर है जिसने इसमें लगभग 10,000 मामलों का योगदान दिया है और इसके बाद कर्नाटक का नंबर आता है जिसने इस सूची में 12,000 से अधिक का योगदान दिया है।पिछले 24 घंटों के दौरान देश भर में 986 मौतें हुई हैं।कोविड के कारण पिछले 24 घंटों में हुई मौतों में 83% मौतें 10 राज्यों / केन्द्र शासित प्रदेशों में हुई हैं। नई मौतों में महाराष्ट्र में सर्वाधिक 370 मौतें के साथ 37 फीसदी मौत हुई है। इसके बाद कर्नाटक में 91 रोगियों की मौत हुई है।
अधिक जानकारी के लिए यहां पढ़े-
डॉ. हर्षवर्धन ने मध्य प्रदेश के रीवा में श्याम शाह शासकीय मेडिकल कॉलेज में सुपर स्पेशियलिटी ब्लॉक का डिजिटल माध्यम से उद्घाटन किया
केंद्रीय स्वास्थ्य और परिवार कल्याण मंत्री डॉ. हर्षवर्धन ने स्वास्थ्य और परिवार कल्याण राज्य मंत्री श्री अश्विनी कुमार चौबे और मध्य प्रदेश के मुख्यमंत्री शिवराज सिंह चौहान की उपस्थिति में मध्य प्रदेश के रीवा में श्याम शाह शासकीय मेडिकल कॉलेज में सुपर स्पेशियलिटी ब्लॉक  का डिजिटल माध्यम से उद्घाटन किया। 200 बिस्तरों वाला यह सुपर स्पेशियलिटी ब्लॉक प्रधानमंत्री स्वास्थ्य सुरक्षा योजना  के तहत 150 करोड़ रुपये के निवेश के साथ बनाया गया है। इसमें न्यूरोलॉजी, न्यूरोसर्जरी, नेफ्रोलॉजी, यूरोलॉजी, कार्डियोलॉजी, सीटीवीएस, नियोनेटोलॉजी और पल्मोनरी मेडिसिन के विभाग हैं। एसएसबी में छह मॉड्यूलर ऑपरेशन थियेटर, 200 सुपर स्पेशियलिटी बेड, 30 आईसीयू बेड और आठ वेंटिलेटर होंगे। यहां 14 स्नातकोत्तर छात्रों को प्रशिक्षण देने की क्षमता होगी।डॉ. हर्षवर्धन ने लोगों से कोविड के संक्रमण से बचने के लिए सुझाए गए उचित व्यवहार का पालन करने का भी आग्रह किया। उन्होंने लोगों को इस बीमारी के संक्रमण के प्रसार को रोकने के लिए सार्वजनिक जगहों पर जाने पर मास्क / फेस कवर पहनने के सामाजिक टीके के बारे में याद दिलाया और हाथ की सफाई, सांस लेने, छींकने के तौर तरीकों का पालन करने के साथ ही अन्य लोगों के साथ सुरक्षित दूरी या दो गज की दूरी को बनाए रखने के प्रति सचेत किया।
अधिक जानकारी के लिए यहां पढ़े-
कोविड-19 वैक्सीन के प्रबंधन और गतिविधि नजर रखने के लिए डिजिटल प्लेटफॉर्म तैयार किया जा रहा है:स्वास्थ्य सचिव, आयुर्वेद और योग पर आधारित राष्ट्रीय नैदानिक प्रबंधन प्रोटोकॉल का प्रयोग मानक परामर्श और कोविड उचित आचरण के साथ कोविड-19 के प्रबंधन के लिए किया जाएगा:आयुष सचिव
स्वास्थ्य सचिव श्री राजेश भूषण ने कल नई दिल्ली स्थित राष्ट्रीय मीडिया केंद्र में कोविड-19 पर ताजा जानकारी,तैयारी और उठाए गए कदमों पर मीडिया को जानकारी देते हुए कहा कि देश में हर दिन सामने आने वाले मामलों में नियमित कमी आ रही है। हर दिन पॉजिटिवटी दर में गत सप्ताह के अनुपात में कमी आ रही है और हाल के दिनों में स्वस्थ होने वाले लोगों की संख्या नए मामलो से अधिक रही है। आयुष सचिव श्री वैद्य राजेश कोटेचा ने स्वास्थ्य मंत्री डॉ. हर्षवर्धन द्वारा कल जारी कोविड-19 के प्रबंधन के लिए आयुर्वेद और योग पर आधारित राष्ट्रीय नैदानिक प्रबंधन प्रोटोकॉल जारी करने के संबंध में बताया। उन्होंने कहा कि कि प्रोटोकॉल आयुर्वेद साहित्य और नैदानिक अनुभव,प्रयोगसिद्धम साक्ष्य और जैविक सत्याभास और वर्तमान में चल रहे नैदानिक अध्ययन में आने वाली प्रवृत्ति को ध्यान में रखते हुए बनाया गया है।
अधिक जानकारी के लिए यहां पढ़े-
प्रधानमंत्री श्री नरेन्द्र मोदी और रूस के राष्ट्रपति श्री व्लादिमीर पुतिन ने फोन पर बातचीत की
प्रधानमंत्री श्री नरेन्द्र मोदी ने रूसी गणराज्य के राष्ट्रपति श्री व्लादिमीर पुतिन से फोन पर बात की। प्रधानमंत्री ने रूसी राष्ट्रपति को उनके जन्म दिवस के उपलक्ष्य में उन्हें बधाई और शुभकामनाएं दीं। इस अवसर पर प्रधानमंत्री ने माननीय राष्ट्रपति श्री पुतिन के साथ अपने पुराने सम्बन्धों और मित्रता को याद किया और दोनों देशों के बीच विशिष्ट रणनीतिक साझेदारी की शुरुआत करने में उनकी व्यक्तिगत भूमिका के लिए उनकी सराहना की। दोनों नेताओं ने कोविड-19 महामारी से उत्पन्न चुनौतियों समेत विभिन्न मुद्दों पर बातचीत करते रहने पर सहमति व्यक्त की। प्रधानमंत्री ने कहा कि जनस्वास्थ्य संबंधी आपदा के सामान्य होने के बाद वह राष्ट्रपति पुतिन का भारत में स्वागत करने के प्रति उत्सुक हैं।
अधिक जानकारी के लिए यहां पढ़े-
ऋण आवेदनों को प्राप्त करने और उनकी प्रोसेसिंग की प्रक्रिया को आसान बनाने के लिए पीएम स्वनिधि और एसबीआई पोर्टल के बीच एपीआई एकीकरण
प्रधानमंत्री स्ट्रीट वेंडर की आत्मनिर्भर निधि  योजना के एक हिस्से के रूप में आवास और शहरी मामलों के मंत्रालय में सचिव, श्री दुर्गा शंकर मिश्रा ने पीएम स्वनिधि पोर्टल और एसबीआई पोर्टल के बीच एप्लीकेशन प्रोग्रामिंग इंटरफेस  लांच किया। यह एकीकरण दोनों पोर्टलों अर्थात पीएम स्वनिधि पोर्टल और एसबीआई के ई-मुद्रा पोर्टल के बीच सुरक्षित माहौल में डेटा के निर्बाध प्रवाह की सुविधा प्रदान करेगा और ऋण स्वीकृति तथा वितरण प्रकिया में तेजी लाएगा, जिससे इस योजना के तहत कार्यपूजी ऋण प्राप्त करने के इच्छुक स्ट्रीट वेंडरों को लाभ मिलेगा। मंत्रालय ने स्ट्रीट वेंडरों को अपनी आजीविका दोबारा शुरू करने के लिए सस्ता कार्य पूंजी ऋण उपलब्ध कराने के लिए 01 जून, 2020 से पीएम स्वनिधि योजना लागू की है। ये वेंडर कोविड-19 लॉकडाउन के कारण बुरी तरह प्रभावित हुए हैं। इस योजना का लक्ष्य उन 50 लाख से अधिक वेंडरों को लाभान्वित करने का है, जो 24 मार्च, 2020 से पहले शहरों के इर्द-गिर्द/ग्रामीण क्षेत्रों सहित शहरी क्षेत्रों में सामान बेच रहे थे।6 अक्टूबर, 2020 के अनुसार पीएम स्वनिधि योजना के तहत 20.50 लाख से अधिक ऋण आवेदन प्राप्त हुए हैं।
अधिक जानकारी के लिए यहां पढ़े-
अब लॉकडाउन से पहले की ही तरह रेलगाड़ी प्रस्थान करने के निर्धारित समय से 30 मिनट पहले दूसरा रिजर्वेशन चार्ट जारी किया जाएगा
भारतीय रेलवे ने दिनांक 10.10.2020 से दूसरे रिजर्वेशन चार्ट तैयार करने की पहले की प्रणाली को बहाल करने का फैसला किया है। कोविड काल से पहले लागू निर्देशों के अनुसार, ट्रेन प्रस्थान के निर्धारित समय से कम से कम 4 घंटे पहले पहला रिजर्वेशन चार्ट तैयार किया जाता था। इसके बाद, दूसरे रिजर्वेशन चार्ट तैयार होने तक पीआरएस काउंटरों के साथ-साथ इंटरनेट के माध्यम से पहले आओ, पहले पाओ के आधार पर उपलब्ध सीटें बुक की जा सकती है। रेलगाड़ियों के प्रस्थान के निर्धारित/पुनर्निर्धारित समय से 5 मिनट से 30 मिनट पहले के बीच दूसरा रिजर्वेशन चार्ट तैयार किया जाता था। किराया वापसी करने के नियमों के प्रावधानों के अनुसार, इस अवधि के दौरान बुक की गई टिकटों को रद्द करने की भी अनुमति दी गई थी। महामारी के कारण, ट्रेनों के प्रस्थान के निर्धारित/पुनर्निर्धारित समय से 2 घंटे पहले दूसरे रिजर्वेशन चार्ट तैयार करने के समय में तबदीली लाने के निर्देश दिए गए थे। रेल यात्रियों की सुविधा सुनिश्चित करने के लिए जोनल रेलवे के अनुरोध के अनुसार इस मामले पर सोच विचार किया गया और यह निर्णय लिया गया है कि ट्रेन के प्रस्थान के निर्धारित/पुनर्निर्धारित समय से कम से कम 30 मिनट पहले दूसरा रिजर्वेशन चार्ट तैयार किया जाएगा। तदनुसार, दूसरा चार्ट तैयार करने से पहले ऑनलाइन और पीआरएस टिकट काउंटर दोनों पर टिकट बुकिंग की सुविधा उपलब्ध रहेगी। सीआरआईएस ने सॉफ्टवेयर में आवश्यक संशोधन करने के लिए निर्देश जारी कर दिए हैं ताकि इस प्रावधान को दिनांक 10.10.2020 से बहाल किया जा सके।
अधिक जानकारी के लिए यहां पढ़े-
राष्ट्रीय स्टार्टअप पुरस्कार 2020 के परिणामों की घोषणा
केंद्रीय रेल और वाणिज्य एवं उद्योग मंत्री श्री पीयूष गोयल ने राष्ट्रीय स्टार्टअप पुरस्कार 2020 के परिणाम जारी किए। विजेताओं को बधाई देते हुए रेल और वाणिज्य एवं उद्योग मंत्री श्री पीयूष गोयल ने कहा कि इन पुरस्कारों से युवा उद्यमियों में उत्साह और जुनून पैदा होगा जिससे उनके नए विचारों और बड़े स्तर पर ले जाने में मदद मिलेगी। उन्होंने कहा कि इन पुरस्कारों का दायरा बड़ा है। यह पुरस्कार नए विचारों, नवाचरों और काम करने के अभिनव तरीकों को मान्यता देते हैं।उन्होंने कहा कि यह न सिर्फ नई व्यवस्था को मान्यता और उसका उत्सव है बल्कि इससे नवउद्यमियों को अपने लक्ष्य को एक नया आयाम देने के लिए प्रोत्साहन मिलेगा। केंद्रीय मंत्री ने कहा कि स्टार्टअप्स कई रणनीतिक क्षेत्रों में महत्वपूर्ण भूमिका अदा करने जा रहे हैं। उन्होंने कहा कि नई तकनीकि आर्थिक विकास में मददगार होगी और इस विकास का लाभ अंतिम व्यक्ति तक पहुँचाने में उपयोगी होगी। तकनीकि देश भर में लोगों को कौशल निर्माण और गुणवत्ता सुधार में मददगार होगी। उन्होंने स्टार्टअप से सरकार के ई-मार्केट  से जुडने का आह्वान किया ताकि वे सरकारी विभागों और बड़ी संख्या में ग्राहकों को अपने सेवाएँ देने के लिए जुड़ सकें। उन्होंने कहा कि यह देखना सुखद है कि देश में लोग रोजगार सृजन करने वाले बन रहे हैं न कि रोजगार की तलाश करने वाले। उन्होंने कहा कि राज्य सरकारें भी नव उद्यमियों को सुविधा और प्रोत्साहन दे रही हैं। इस सकारात्मक भाव से उन्हें अपना विस्तार करने में मदद मिलेगी। उन्होंने कहा कि कोविड-19 को एक चुनौती के रूप में नहीं बल्कि एक अवसर के रूप में देखा जाना चाहिए। जो इस चुनौती के साथ तालमेल बना ले रहा है और इस चुनौती से लड़ाई में नए विचारों, नवाचरों और तय लक्ष्यों के साथ आगे बढ़ रहा है, उसे इसका लाभांश ज़रूर मिलेगा।
अधिक जानकारी के लिए यहां पढ़े-
भारतीय पुरुष और महिला हॉकी टीमों का प्रशिक्षण जारी; कप्तान और कोच जल्दी ही पूरी लय में आने के बारे में आश्वस्त
भारतीय पुरुष और महिला हॉकी टीमों का प्रशिक्षण बेंगलुरु के नेताजी सुभाष दक्षिणी केंद्र में फिर से शुरू हो चुका है,क्योंकि कोरोना वायरस संक्रमण के कारण लगाए गए राष्ट्रव्यापी लॉकडाउन के चलते अभ्यास सत्र रोक दिया गया था। खिलाड़ी अपनी सर्वश्रेष्ठ फॉर्म में जल्द ही वापस लौटने की उम्मीद कर रहे हैं और प्रशिक्षण केंद्र में अपनाए गए सुरक्षा उपायों से संतुष्ट हैं। पुरुष हॉकी टीम के कप्तान मनप्रीत सहित टीम के छह खिलाड़ी नेशनल कैंप के लिए यहां पहुंचने के बाद कोरोना वायरस जांच में पॉजिटिव पाए गए थे। उन्हें भारतीय खेल प्राधिकरण-साई केंद्र और कोविड अस्पताल में हर प्रकार की सहायता और उचित देखभाल प्रदान की गई तथा स्वस्थ होने के बाद सभी ने अभ्यास सत्र में हिस्सा लेना शुरू कर दिया है। कोरोना वायरस प्रकोप को रोकने के लिए साई केंद्र में सक्रिय कदम उठाए गए हैं, यहां खिलाड़ियों के क्वारन्टीन होने के दौरान उनके आगमन पर ज़रूरी परीक्षण किये जाते हैं।पुरुष और महिला दोनों हॉकी टीमों ने टोक्यो ओलंपिक के लिए क्वालीफाई कर लिया है।
अधिक जानकारी के लिए यहां पढ़े-
केंद्रीय मंत्री डॉ. जितेंद्र सिंह ने कहा कि कोविड-19 के बावजूद पिछले साल की तुलना में गेहूं की खरीद 15 प्रतिशत अधिक रही
केंद्रीय मंत्री डॉ. जितेंद्र सिंह ने कहा कि कोविड महामारी के दौरान, मोदी सरकार ने यह सुनिश्चित किया कि फसलों की अधिकतम खरीद हो। यह इस बात की ओर संकेत करता है कि संकट के समय में प्रधानमंत्री नरेन्द्र मोदी और उनके नेतृत्व में चल रही टीम किसान समुदाय की जरूरतों का जवाब देने के लिए प्रतिबद्ध है। बसोहली और रियासी के परिधीय क्षेत्रों के किसानों, पंचायत प्रतिनिधियों और स्थानीय कार्यकर्ताओं के साथ बातचीत करते हुए, डॉ. जितेंद्र सिंह ने बताया कि कोविड-19 के बावजूद पिछले साल की तुलना में, गेहूं की खरीद 15 प्रतिशत अधिक थी और पूरे देश में करीब 390 लाख टन गेहूं की खरीद हुई। उन्होंने कहा कि लॉकडाउन की सावधानियां बरतते हुए, केंद्र ने किसानों के दरवाजे से खरीद सुनिश्चित की है।
अधिक जानकारी के लिए यहां पढ़े-
सामाजिक न्याय एवं अधिकारिता मंत्रालय का दिव्यांगजन सशक्तिकरण विभाग मेलबोर्न विश्वविद्यालय, ऑस्ट्रेलिया के साथ मिलकर कल 'मानसिक स्वास्थ्य–कोविड-19 से परे' विषय पर एक अंतरराष्ट्रीय सम्मेलन का आयोजन करेगा
सामाजिक न्याय एवं अधिकारिता मंत्रालय का दिव्यांगजन सशक्तिकरण विभाग  मेलबोर्न विश्वविद्यालय, ऑस्ट्रेलिया के साथ मिलकरवीडियो कॉन्फ्रेंसिंग के माध्यम से कल  'मानसिक स्वास्थ्य–कोविड’19 से परे' विषय पर एक अंतरराष्ट्रीय सम्मेलन का आयोजन कर रहा है। इस सम्मेलन का उद्घाटन केंद्रीय सामाजिक न्याय एवं अधिकारिता मंत्री डॉ. थावरचंद गहलोत द्वारा किया जाएगाऔर इसकी सह-अध्यक्षता ऑस्ट्रेलिया-इंडिया संस्थान के प्रोफेसर क्रेग जेफरी करेंगे। नई दिल्ली में ऑस्ट्रेलिया के उच्चायुक्त भी इस सम्मेलन में भाग लेंगे।
अधिक जानकारी के लिए यहां पढ़े-
राजकोषीय स्थिरता की सुरक्षा : कोविड-19 संकट के दौरान विकल्प
15वें वित्त आयोग के अध्यक्ष श्री एन. के. सिंह के राष्ट्रमंडल वित्त मंत्रियों की बैठक 2020 को संबोधित किया। 21वीं सदी में किसी भी अर्थव्यवस्था की राजकोषीय संरचना अनिवार्य रूप से तीन स्तंभों पर टिकी है: राजकोषीय नियमों का स्तंभ, वित्तीय प्रबंधन प्रक्रिया का स्तंभ और वित्तीय संस्थानों का स्तंभ। कुछ मायनों में, हम जल्द ही राजकोषीय नियमों और नीतियों के तीसरे चरण में प्रवेश करेंगे। व्यापक आर्थिक स्थिरता के साथ पहले चरण में राजकोषीय घाटे के लक्ष्य से संबंधित मानदंडों को निर्धारित करके इन नियमों को कवर किया गया है। अधिकांश देशों में मूल राजकोषीय जिम्मेदारियों और प्रबंधन कानून राजकोषीय घाटे से संबंधित नियमों पर केंद्रित हैं।दूसरे चरण में, हमने माना कि राजकोषीय प्रबंधन को इक्विटी, दक्षता और पारदर्शिता के सिद्धांतों द्वारा निर्देशित किया जाना चाहिए। ये नियम और प्रबंधन सिद्धांत राज्य/स्थानीय स्तरों और बजटीय संस्थानों समेत सरकार के सभी स्तरों पर लागू किए जाने चाहिए। सार्वजनिक खर्च की गुणवत्ता और दक्षता बढ़ाने का सवाल लगातार एक चुनौती बना हुआ है।कोविड-19 संकट के दौरान सार्वजनिक वित्त पर दबाव विशेष रूप से खर्च की प्राथमिकताओं को फिर से तय करने के महत्व पर जोर देता है। स्वास्थ्य, कौशल विकास और बुनियादी ढांचे के वित्तपोषण के लिए खर्च की प्राथमिकताओं को कैसे तेजी से दोबारा तय किया जा सकता है, यह सार्वजनिक वित्तीय प्रबंधन नीतियों को सुनिश्चित करने के महत्व को बढ़ाता है।
अधिक जानकारी के लिए यहां पढ़े-
केन्द्रीय मंत्री डॉ. जितेन्द्र सिंह ने बेहतर कोरोना प्रबंधन के लिए पूर्वोत्तर राज्यों की भूमिका की सराहना की
केन्द्रीय पूर्वोत्तर क्षेत्र विकास राज्य मंत्री , प्रधानमंत्री कार्यालय, कार्मिक, लोक शिकायत, पेंशन, परमाणु ऊर्जा एवं अंतरिक्ष मंत्रालय में राज्य मंत्री डॉ. जितेन्द्र सिंह ने कोविड के बेहतर प्रबंधन के लिए पूर्वोत्तर राज्यों की सराहना की है, जिसके कारण सभी क्षेत्र के लोगों ने संबंधित राज्य सरकारों के साथ-साथ नागरिक समाज की सराहना की है। उन्होंने कहा कि निष्पक्ष एजेंसियों द्वारा किए गए देशव्यापी सर्वेक्षणों में भी इसकी पुष्टि की गई है। पूर्वोत्तर क्षेत्र विकास मंत्री ने मेघालय के स्वास्थ्य मंत्री श्री ए.एल हेक से मुलाकात के दौरान यह टिप्पणी की। श्री हेक ने कोविड से संबंधित विभिन्न मुद्दों पर चर्चा के लिए श्री सिंह से मुलाकात की।
अधिक जानकारी के लिए यहां पढ़े-
पत्र सूचना कार्यालय के क्षेत्रीय कार्यालयों से मिली जानकारियां
- केरल : राज्य मंत्रिमंडल की आज आयोजित बैठक में किसान कल्याण बोर्ड गठित करने का निर्णय लिया गया। बैठक में धान की खरीद का कार्य सहकारी समितियों को सौंपने का निर्णय भी लिया गया। इस बीच राज्य के बिजली मंत्री एम एम मणि कोरोना वायरस से संक्रमित पाए गए हैं। मणि कोरोना वायरस से संक्रमित होने वाले केरल के चौथे मंत्री हैं। क्षेत्र में कोविड-19 के मामले बढ़ने के बाद इडुक्की जिले में स्थित लोकप्रिय पर्यटन स्थल मुन्नार में पर्यटकों के प्रवेश पर रोक लगा दी गई है। केरल में कल कोविड-19 के 7,871 नए मामले सामने आए। राज्य में इस समय 87,738 रोगी उपचार प्राप्त कर रहे हैं और 2.33 लाख लोग निगरानी में हैं। राज्य में कोविड-19 से अब तक 884 लोगों की मृत्यु हुई है।
- तमिलनाडु : राज्य के शिक्षा मंत्री ने कहा है कि छात्रों का स्वास्थ्य प्राथमिकता है और फिलहाल स्कूल नहीं खोले जाएंगे। तमिलनाडु सरकार ने कोयंबटूर जिले में बाहर से वलपलाई पहाड़ी कस्बे में प्रवेश के लिए ई-पास को अनिवार्य कर दिया है। राज्य सरकार नीलगिरी में यात्रा के लिए ई-पास को अनिवार्य कर पर्यटकों के प्रवेश को सीमित कर रही है। चिदमबरम विधानसभा क्षेत्र से एआईएडीएमके विधायक के ए पांडियन बुधवार को कोविड-19 से संक्रमित पाए गए। पांडियन को चेन्नई स्थित एक निजी अस्पताल में भर्ती कराया गया है। राज्य में कल प्रतिदिन मिलने वाले कोविड-19 के मामलो में कमी दर्ज की गई। राज्य में 71 लोगो की मौत हुई और 5,548 लोगो को अस्पताल से छुट्टी दी गई। चेन्नई में 1,306 लोग जांच में कोरोना पॉजिटिव पाए गए।
- कर्नाटक : उच्च न्यायालय ने राज्य सरकार से कोविड रोगियों के जिले वार बेड और अन्य स्वास्थ्य सुविधाओं की उपलब्धता पर आंकड़े सौंपने के लिए कहा है। राज्य सरकार ने मास्क न पहनने पर दंडशुल्क में कमी की है। शहरो में अब एक हजार के स्थान पर 250 रूपए और ग्रामीण इलाको में पांच सौ रूपए की जगह अब सौ रूपए का दंडशुल्क देना होगा। कर्नाटक सरकार ने कोड़ागु में पर्यटकों के लिए कोविड जांच अनिवार्य कर दी है। राज्य में स्कूल और विश्वविद्यालय पूर्व कालेज इस माह बंद रहेंगे। बैंगलूरु में कल एक दिन में कोविड-19 के सबसे ज्यादा 5012 मामले सामने आए।
- आंध्रप्रदेश : एपीएसआरटीसी की सामान ढ़ोने की सेवा से राजस्व लगातार बढ़ रहा है और इससे नकदी की कमी का सामना कर रहे राज्य सड़क परिवहन निगम को मदद मिली है। तिरूपति क्षेत्र में सामान ढ़ोने की सेवा में उल्लेखनीय वृद्धि हुई है और लॉकडाउन के दौरान अप्रैल माह में केवल 1.67 लाख रूपए के मुकाबले सितंबर में 58.58 लाख रूपए की आय अर्जित की गई।राज्य में कोविड-19 के 5795 नए मामले सामने आने के बाद कुल मामले 7.29 लाख हो गए हैं। राज्य में कल कोविड-19 के नए मामले से अधिक 6046 लोग स्वस्थ हुए। आंध्रप्रदेश में 33 और रोगियों की मृत्यु होने के बाद अब तक 6052 लोगों की मृत्यु हो चुकी है। राज्य में कोविड-19 संक्रमण से स्वस्थ होने वाले लोगों की संख्या संक्रमित होने वाले लोगों से अधिक रही और अब तक 6.72 लाख लोग स्वस्थ हो चुके हैं। प्रकाशम जिले में कोरोना के मामले लगातार बढ़ रहे हैं।जिले में कल 452 नए मामले सामने आने के बाद कुल मामले 52,742 हो गए हैं।
- तेलंगाना : राज्य में बीते चौबीस घंटे में कोरोना के 2154 नए मामले सामने आए, 2239 लोग स्वस्थ हुए और 8 लोगों की मृत्यु हुई। 2154 मामलों में से 303 मामले जीएचएमसी में सामने आए। राज्य में अब कोरोना के कुल 2,04,748 मामले, 26,551 सक्रिय मामले, 1189 लोगों की मृत्यु और 1,77,008 लोगों को अस्पताल से छुट्टी दी गई है। तेलंगाना सरकार ने एक महत्वपूर्ण फैसले में बाजार की प्रतिकूल परिस्थितियों का सामना कर रहे किसानों की सहायता करने के लिए वनक्लम में बोए गए धान और कपास की पूरी फसल को खरीदने का निर्णय लिया है।
- चंडीगढ़ : केंद्र शासित प्रदेश चंडीगढ़ के प्रशासक ने स्वास्थ्य विभाग के प्रशासन को आर्थिक रूप से कमजोर वर्ग के लोगों पर ध्यान केंद्रित करने के लिए कहा है। जिससे सामान्य तौर पर भीड़ वाले इलाक़ो में कोरोना का प्रकोप न हो। उन्होंने डॉक्टर समिति को हर दिन स्थिति की समीक्षा करने और सुधार उपाय की सिफारिश करने का निर्देश भी दिया।
- हरियाणा : राज्य के मुख्य सचिव ने आने वाले त्योहारों को देखते आम जनता के बीच कोविड-19 संक्रमण के प्रसार को रोकने हेतु जागरूकता बढा़ने के लिए संबंधित अधिकारियों को “कोविड उपयुक्त व्यवहार अभियान” के सफलतापूर्वक क्रियान्यवन को सुनिश्चित करने के लिए कहा है। मुख्य सचिव ने कहा कि सरपंच,पंच,ग्राम सचिव,आशा कार्यकर्ता और आंगनवाड़ी कार्यकर्ता ग्रामीण क्षेत्रो में रहने वाले लोगो के बीच जागरूकता बढ़ाने में महत्वपूर्ण भूमिका निभा सकते हैं और इसलिए इन सभी की सक्रिय भागीदारी सुनिश्चित की जानी चाहिए।
- महाराष्ट्र : राज्य के उद्योग मंत्री सुभाष देसाई ने व्यावसायिक समूह को आश्वस्त किया है कि औद्योगिक ऑक्सीजन की आपूर्ति शीघ्र ही सामान्य हो जाएगी। यह कदम राज्य सरकार द्वारा राज्य में उत्पादित होने वाली ऑक्सीजन में से 80 प्रतिशत को कोविड रोगियों के उपचार के लिए आवंटित करने के आदेश के एक माह बाद आया है। महाराष्ट्र में बीते 24 घंटे में 132 पुलिसकर्मी कोरोना से संक्रमित पाए गए और चार पुलिसकर्मियों की मृत्यु हुई। महाराष्ट्र में 24,386 पुलिसकर्मी कोरोना पॉजिटिव हैं। राज्य में अब कुल 2.47 लाख सक्रिय मामले हैं और 38,717 लोगों की मृत्यु हो चुकी है।
- गुजरात : राज्य में कोरोना से स्वस्थ होने की दर 86.16 प्रतिशत हो गई है। गुजरात में 16,597 सक्रिय मामले हैं और कल कोविड-19 से 10 लोगों की मृत्यु हुई।
- राजस्थान : राज्य में मंगलवार को कोविड-19 के 2,121 नए मामले सामने आए। इसमें जयपुर में सबसे अधिक 469 मामले, जोधपुर में 292 और अलवर में 196 मामले सामने आए। राज्य में कोरोना से 15 और लोगों की मृत्यु हुई है और अब 21,294 सक्रिय मामले हैं।
- मध्यप्रदेश : राज्य में कोविड-19 से स्वस्थ होने की दर में और सुधार हुआ है और यह 83 प्रतिशत से अधिक हो गई है। मध्यप्रदेश में जिला स्तर पर कोरोना संक्रमण की समीक्षा करने पर सबसे ज्यादा 425 ऩए मामले इंदौर जिले में सामने आए। इसके बाद 299 मामले भोपाल,141 जबलपुर और ग्वालियर में 70 मामले मिले। मध्यप्रदेश में अब 18,141 सक्रिय मामले हैं।
- छत्तीसगढ़ : कोरोना संक्रमण को रोकने के लिए लोगों को आवश्यक सावधानी अपनाने हेतु प्रोत्साहित करने और कोरोना संक्रमण की श्रृंखला को रोकने के लिए कई जिलो में जागरूकता अभियान की शुरूआत की गई है। इसके अंतर्गत सार्वजनिक सूचना,घर-घर अभियान और सोशल मीडिया का प्रयोग तथा स्थानीय बोली छत्तीसगढ़ी और हिंदी में संदेश भेजे जा रहे हैं। लोगो को मास्क का प्रयोग करने के लिए शपथ लेने के लिए ऑनलाइन प्रपत्र भरने के लिए प्रोत्साहित किया जा रहा है। छत्तीसगढ़ में अब 27,238 सक्रिय मामले हैं।
- गोवा : अस्पताल में रोगियों का उपचार करने के साथ-साथ औषधि चिकित्सा और पोषण आदि विषयों पर भी रोगियों द्वारा विभिन्न विषयों पर सहायता के लिए पूछताछ की जाती है। इस मुद्दे पर ईएसआई अस्पताल में रोगी प्रबंधन सेवा की शुरूआत की गई है। गोवा सुरक्षित रोगी प्रबंधन सेवा की शुरूआत करने वाला पहला राज्य बन गया है। गोवा में अब कोरोना के 4,720 सक्रिय मामले हैं।
- असम : राज्य में कल 1184 और लोग कोविड-19 से संक्रमित पाए गए और 1586 रोगियों को अस्पताल से छुट्टी दी गई है। असम में अब कोविड-19 के कुल 1,88,902 मामले, 33,047 सक्रिय मामले और 778 लोगों की मृत्यु हुई है।
- मेघालय : राज्य में आज 115 रोगियों को अस्पताल से छुट्टी दी गई। मेघालय में अब 2,371 सक्रिय मामले हैं और अब तक 4,606 लोग कोविड-19 से स्वस्थ हुए हैं।
- मिजोरम : राज्य में कल 20 और लोग कोविड-19 पॉजिटिव पाए गए। मिजोरम में अब कोरोना के कुल 2,148 मामले और 261 सक्रिय मामले हैं।
- नगालैंड : राज्य में कोविड-19 के कुल 6,662 मामलों से सशस्त्र बलों से 3,141 मामले,जांच के बाद ढूंढे गए लोगो के 1,634, राज्य में बाहर से लौटे लोगों के 1,530 और फ्रंटलाइन कार्यकर्ता के 357 मामले हैं।
FACTCHECK